**CRNA GORA**

**OPŠTINA NIKŠIĆ**

Sekretarijat za uređenje prostora i

zaštitu životne sredine

Broj: 07-350-sl.

Nikšić, 04.11.2024.godine.

**Z A P I S N I K**

Sa javne tribine povodom razmatranja Programa privremenih objekata opštine Nikšić, održane 21.10.2024.godine, sa početkom u 11:00 časova, u Sali br.1 Opštine Nikšić, u prisustvu predstavnika Sekretarijata za uređenje prostora i zaštitu životne sredine, Glavnog gradskog arhitekte i zainteresovanih lica.

Prisutnima se obratila, sekretarka Sekretarijata za uredjenje prostora i zaštitu životne sredine i upoznala sa opštim odredbama i informacijama vezanim za Nacrt Programa privremenih objekata na teritoriji opštine Nikšić.

Istakla je da se Program privremenih objekata donosi za period od 2024-2029.godine, da su predmet Programa lokacije za njihovo postavljanje i osnovni uslovi oblikovanja, postavljanja i korišenja na teritorije opštine Nikšić. Pored toga je prisutne upoznala sa sadržajem Programa, koji u skladu sa Pravilnikom o bližim uslovima postavljanja, odnosno građenja privremenih objekata, uređaja i opreme, sadrzi zone i smjernice sa urbanističkim uslovima.

U ime obrađivača, Program je prezentovala Mirjana Nikolić, prostorni planer, i navela da je novi program privremenih objekata uglavnom oslonjen na prethodni, osim u dijelu gdje su promijenjeni uslovi usvajanjem novog Pravilnika. Za izradu Programa stiglo je 102 upitnika sa inicijativama građana koji su predlagali lokacije i vrste objekata koje je razmatrao tim koji je radio na izradi Nacrta kojim je planirano nešto više od 100 privremenih objekata. Najviše interesovanja bilo je u vezi postavljanja privremenih objekata u I zoni, odnosno ugostiteljskih terasa. U prvoj zoni i dijelu druge zone, odnosno u istorijskom jezgru, Programom nijesu predviđene zatvorene ugostiteljske terase, dok su u drugim zonama izmjene bile na manjem broju lokacija. Privremeni objekti koji se nalaze na terenu a Programom nijesu predviđeni, kad dođe do realizacije planske dokumentacije, biće uklonjeni.

Najveći broj pitanja je postavljen u vezi zatvorenih ugostiteljskih terasa, za čije zadržavanje se zalagalo nekoliko prisutnih, ističući da su autori Programa 2019.godine imali drugačiji stav, dijametralno suprotan od današnjeg, uz pitanje da li je neko uticao kako bi došlo do izmjena u odnosu na Program iz 2019. god. Pitanje je bilo i šta je bilo predviđeno Programom iz 2019 god. i šta će biti sa onima koji su u terase uložili ogromna sredstva.

Na pitanja su odgovarali autori Programa ističući da se Programi mijenjaju, te da postojeće zatvorene terase nijesu urađene u skladu sa propisima i dokumentacijom.

Glavni gradski arhitekta je dodao da ugostiteljska terasa za koju je rađena dokumentacija po uslovima iz Programa iz 2019.godine nije izvedena u skladu sa Projektom za koji je data saglasnost, pri čemu je navedeno to da su u prethodnom Programu bile predviđene konzolne **tende** i **barijere ka ulici** , ali ne i **zatvorene terase.** Takođe je istaknuto da niko na terenu nije ispoštovao važeći Program u najužem centru grada što je ocijenjeno kao **nedopustivo** te da je preostala jedina mogućnost da se uvedu značajne izmjene, da ne bi bilo dalje zloupotrebe.

Učesnici su isticali da sve nepravilnosti na terenu mogu da se otklone u dijelu problema sa prolazima za pješake i da novi Program u ovom obliku neće biti usvojen, da su ugostiteljski objekti profitabilne organizacije koji uredno Opštini plaćaju poreze na kojima praktično stoji sadašnja lokalna samouprava. Uz veliku nezaposlenost uklanjanje predmetnih terasa u socijalnom aspektu negativno bi uticalo kako na ugostitelje, tako i na njihove zaposlene, pa je vrlo bitno ostvariti **dijalog** jer nije dobro kada Upravni organ donosi određenu odluku koja može negativno uticati na privredu i zaposlenost građana pri čemu im se uskraćuju stečena prava.

Prostorni planer Mirjana Nikolić je istakla da ne spori potrebu zapošljavanja i rada, ali da se ta prava mogu ostvarivati i u osnovnim objektima koji su zapostavljeni, te da je u ovom slučaju prioritet dat razvoju i uređenju grada, naročito gradskog centra, te da na osnovu privremenih objekata se ne može steći pravo korišćenja javne površine.

Glavni gradski arhitekta je istakao da je najveći problem to što inspekcija nije reagovala blagovremeno, pri čemu učesnik u raspravi dodao da upravo u nereagovanju inspekcijskih organa leži „stečeno pravo“ ugostitelja da im se omogući nastavak rada, te da postoje krivična djela koja nastaju činjenjem i nečinjenjem, na šta je odgovoreno da se to rješava u upravnom postupku, dok je Program stručni dokument.

Primjedbe su se odnosile i na izvršeno zoniranje, odnosno iz kojih razloga u I zoni nije dozvoljeno postavljanje zatvorenih terasa kao i da se time vrši diskriminacija nad ugostiteljima u I zoni, uz napomenu da je na sastancima sa predstavnicima Opštine isključivo iznošen lični stav donosioca Programa i „da je crtano samo to što se istima sviđa“

Član tima za izradu programa je odgovorila da zoniranje nije diskriminacija već da istorijsko jezgro grada treba zaštititi i da nema uslova za postavljanje zatvorenih terasa, zato što odnos objekta i terase je takav da je terasa dominantna što nije prihvatljivo arhitektonski i urbanistički, da se tim u izradi programa rukovodio pravilima struke, te da ukoliko institucije koje trebaju dati saglasnost na Nacrt Programa daju negativno mišljenje, isti neće biti usvojen na Skupštini.

Zainteresovana stranka je postavila pitanje šta se dešava sa objektima u gornjrm dijelu Njegoševe ulice, na šta mu je odgovoreno da se zadržavaju svi objekti, osim 3 zidana objekta koja nisu bila predviđena ni prethodnim Programom.

Javna rasprava je završena u 13:00h.

**SEKRETAR**

Milanka Radulović,dipl.ing